Famous Telugu Actor Ranganath committed Suicide
మిస్టరీగా మారిన రంగనాథ్ ఆత్మహత్య
ప్రముఖ సినీనటుడు, రచయిత రంగనాథ్ ఆత్మహత్య తెలుగు సినీ ప్రపంచాన్ని తీవ్ర దిగ్భ్రాంతికి గురిచేసింది.
| Updated:
Dec 19, 2015, 10:59PM IST
ప్రముఖ సినీనటుడు, రచయిత రంగనాథ్ ఆత్మహత్య తెలుగు సినీ ప్రపంచాన్ని తీవ్ర దిగ్భ్రాంతికి గురిచేసింది. దాదాపు 300కి పైగా చిత్రాల్లో నటించిన ఆయన హీరోగా, విలన్‌గా, క్యారెక్టర్ ఆర్టిస్టుగా వివిధ పాత్రలు పోషించి మెప్పించారు. సినిమాల్లోనే కాకుండా పలు సీరియల్స్‌లోనూ నటించిన రంగనాథ్‌కి రచయితగా, సాహితీవేత్తగానూ మంచి పేరుంది. ప్రస్తుతం రంగనాథ్ వయస్సు 66 ఏళ్లు. ఎటువంటి ఆరోగ్య సమస్యలు, ఆర్థిక ఇబ్బందులు లేని రంగనాథ్ ఎందుకు ఆత్మహత్యకు పాల్పడ్డారనేది ప్రస్తుతం పెద్ద మిస్టరీగానే మారింది. ఆయనకి ఇద్దరు కూతుళ్లు, ఒక కొడుకు వున్నారు. అనారోగ్యంతో బాధపడుతున్న భార్యకి దాదాపు 15 ఏళ్లపాటు ఓపిగ్గా సపర్యలు చేసిన రంగనాథ్.. ఆమె మృతి తర్వాత కాస్త ఒంటరితనంకి గురైనట్లు తెలుస్తోంది. ఆ డిప్రెషన్ కారణంగానే ఆయన ఆత్మహత్య చేసుకుని వుంటారనే అనుమానాలు వ్యక్తమవుతున్నాయి.
ఇండియన్ రైల్వేలో టీసీగా ఉద్యోగం చేస్తున్న తరుణంలోనే 1969లో బుద్ధిమంతుడు సినిమాతో సినీరంగ ప్రవేశం చేసిన రంగనాథ్.. తర్వాత 1974లో వచ్చిన చందన అనే సినిమాతో హీరోగా మారారు. అనంతరం పంతులమ్మ , జమీందారు గారి అమ్మాయి వంటి చిత్రాలతో తెలుగు సినీపరిశ్రమలో ఆయన స్థానం సుస్థిరమైంది. తర్వాత వచ్చిన సెక్రటరీ, తాయారమ్మ బంగారయ్యా, గృహ ప్రవేశం, అమెరికా అమ్మాయి , ఆడవాళ్లు అలిగితే, ఈ చదువులు మాకొద్దు, ముత్యమంత ముద్దు, మావూరి దేవత, రామచిలుక, అందమే ఆనందం, దేవతలారా దీవించండి, ఇంటింటి రామాయణం, శ్రీరామదాసు, వేట, అడవి దొంగ, ఖైదీ, చిరంజీవి, త్రినేత్రుడు, కొదమసింహం, కొండవీటి దొంగ, రుద్రనేత్ర, దొంగమొగుడు లాంటి ఎన్నో చిత్రాల్లో నటించి తనకంటూ ప్రత్యేక గుర్తింపు సంపాదించుకున్న రంగనాథ్ తెలుగువారి మదిలో చెరగని ముద్ర వేసుకున్నారు.